Επίδραση της τυροσόλης και των κρουστικών υπερήχων σε βιοϋμένια του κορυνοβακτηριδίου της ακμής σε υλικά για ορθοπαιδικά εμφυτεύματα
Authors: Τσικόπουλος Κωνσταντίνος 
Published: June 2022

Tο κορυνοβακτηρίδιο της ακμής αποτελεί το συχνότερο μικρόβιο που ενοχοποιείται για περιπροθετικές λοιμώξεις μετά από αρθροπλαστική ώμου. Προκειμένου να αντιμετωπιστεί το κοινωνικοικονομικό πρόβλημα που απορρέει από τις επιπλοκές των περιπροθετικών λοιμώξεων, κρίνεται επιτακτική η ανάγκη για ανακάλυψη νέων, μη αντιβιοτικών μεθόδων πρόληψης και αντιμετώπισης. Σκοπός της διατριβής ήταν: 1) να αξιολογηθεί η δράση της υδατοδιαλυτής μορφής της τυροσόλης και της εμπλουτισμένης με τυροσόλη υδρογέλης έναντι του κορυνοβακτηριδίου της ακμής, καθώς και η συνέργεια της τυροσόλης με την ριφαμπικίνη, 2) να αξιολογηθεί η αποτελεσματικότητα των ακτινωτών κρουστικών υπερήχων έναντι του κορυνοβακτηριδίου της ακμής, και 3) να συγκριθεί η διαγνωστική ακρίβεια του υπερηχητικού λουτρού και της διθειοθρεϊτόλης σε ασθενείς που υποβλήθηκαν σε αναθεώρηση αρθροπλαστικής. Υπολογίστηκαν οι τιμές MIC και MBC για την τυροσόλη. Η αποτελεσματικότητα της εμπλουτισμένης με τυροσόλη υδρογέλης DAC και της υδατοδιαλυτής τυροσόλης παρουσία δίσκων τιτανίου μετρήθηκε με την ακολουθία XTT. Κατόπιν, αξιολογήθηκαν τα αποτελέσματα των ακτινωτών κρουστικών υπερήχων στο κορυνοβακτηρίδιο της ακμής, σε πίεση 1,6 - 2,5 bar, συχνότητα 8 - 11Hz και με 95 - 143 ώσεις ανά δίσκο. Επιπρόσθετα, μετά από αναζήτηση στο PubMed, στο Scopus και στο CENTRAL έως τις 9 Νοεμβρίου 2021, πραγματοποιήθηκε μια μετα-ανάλυση για την σύγκριση της διαγνωστικής ακρίβειας του υπερηχητικού λουτρού και της διθειοθρεϊτόλης σε ασθενείς που υποβλήθηκαν σε αναθεώρηση αρθροπλαστικής. Η ποιότητα των άρθρων αξιολογήθηκε με τα εργαλεία QUADAS-2 και QUADAS-C. Οι τιμές MIC και MBC για την τυροσόλη βρέθηκαν 63 mM (9 mg/mL) και 250 mM (35 mg/mL), αντίστοιχα. Η εμπλουτισμένη με τυροσόλη υδρογέλη 1M (597 mg/mL) δεν ήταν αποτελεσματική στην πρόληψη ανάπτυξης βιοϋμενίων [μέση οπτική απορρόφηση (ΜΟΑ) = 0,12 (ενδοτεταρτημοριακό εύρος = 0,11 έως 0,13) έναντι 0,14 για την ομάδα ελέγχου (ενδοτεταρτημοριακό εύρος = 0,12 έως 0,16), p = 0,076]. Η υδατοδιαλυτή μορφή της τυροσόλης 1M (597 mg/mL) ανέστειλε την ανάπτυξη βιοϋμενίων έναντι της ομάδας ελέγχου [ΜΟΑ = 0,11 (ενδοτεταρτημοριακό εύρος = 0,09 έως 0,13) έναντι 0,13 (ενδοτεταρτημοριακό εύρος = 0,12 έως 0,14), p = 0,007]. Επιπλέον, διαπιστώθηκε αθροιστική δράση μεταξύ της τυροσόλης και της ριφαμπικίνης με δείκτη αναστολής 0,56. Εξάλλου, παρατηρήθηκε στατιστικά σημαντική μείωση στο ποσοστό των βιοϋμενίων όταν εφαρμόστηκε συχνότητα 8Hz με 95 παλμούς και πίεση 1,8 bar [η MA για την ομάδα παρέμβασης έναντι της ομάδας ελέγχου ήταν 0,244 (ενδοτεταρτημοριακό εύρος = 0,215 έως 0,282) και 0,298 (ενδοτεταρτημοριακό εύρος = 0,247 έως 0,307), αντίστοιχα, p = 0,033]. Στην μετα-ανάλυση συμπεριλήφθηκαν 5 συγκριτικές μελέτες και η διθειοθρεϊτόλη είχε διαγνωστική ακρίβεια 86,7% (95%CI 82,7% έως 90,1%) έναντι 83,9% (95% CI 79,7% έως 87.5%) για το υπερηχητικό λουτρό. Παρόλο που η επικάλυψη με υδρογέλη με προσθήκη τυροσόλης δεν μείωσε σημαντικά την δημιουργία βιοϋμενίων σε συνθήκες in vitro, εντούτοις η υδατοδιαλυτή μορφή σε συγκέντρωση 596 mg/mL προκάλεσε μείωση μεγαλύτερη του 80% συγκριτικά με την ομάδα ελέγχου. Παρατηρήθηκε μείωση της τάξης του 50% περίπου σε ήδη σχηματισθέντα βιοϋμένια μετά την εφαρμογή κρουστικών υπερήχων in vitro. Συνεπώς, η μέθοδος με τους ακτινωτούς κρουστικούς υπερήχους θα μπορούσε να συνδυαστεί με αντιβιοτική αγωγή στην κλινική πράξη. Αναφορικά με τα ευρήματα της μετα-ανάλυσης, δεν παρατηρήθηκε κλινικά σημαντική διαφορά μεταξύ του υπερηχητικού λουτρού και της διθειοθρεϊτόλης.